**Information om offentlig høring af Harrestrup Å i Vigerslevparken**

**Projektet**

Københavns Kommunes afdeling for Mobilitet, Klimatilpasning og Byvedligehold (MKB) er bygherre på et projekt, som skal skabe et indbydende og varieret landskab i Vigerslevparken langs med Harrestrup Å. Projektområdet indbefatter park og å fra Hvidovre Station til udløbet i Kalveboderne. Med udgangspunkt i en restaureret Harrestrup Å skal parken fremover anvendes som et rekreativt område med forbedrede adgangs- og opholdsforhold, stiforløb og faciliteter. Dette kombineres med, at der bliver gjort plads i parken til at håndtere fremtidige skybrudshændelser. Derfor sættes projektet Harrestrup Å i Vigerslevparken i gang.

Harrestrup Å i Vigerslevparken er den nederste del af et mere end 30 km langt og stærkt reguleret vandløb, der løber igennem det vestlige Storkøbenhavn og afvander et opland på ca. 70 km2. Åen har tidligere fungeret som en åben spildevandskanal og er stadig flisebelagt, og på store strækninger dybt nedskåret i terrænet og indhegnet. Åen modtager stadig overløb med spildevand, når det regner kraftigt.

De stigende regnmængder i de kommuner, som åen gennemløber betyder, at åen ikke har tilstrækkelig kapacitet, og der sker ukontrollerede oversvømmelser langs åen. Derfor er der i samarbejde med de 10 kommuner, som åen gennemløber, lavet en helhedsorienteret løsning (Kapacitetsplanen for Harrestrup Å), der skal skybrudssikre åen og dens omgivelser mod oversvømmelser fra en 100-års regnhændelse om 30 år.

På strækningen gennem Vigerslevparken fra Hvidovre Station til udløbet i Kalveboderne er der udarbejdet et dispositionsforslag, der både konkretiserer skybrudssikringen og samtidig lægger op til at forbedre de økologiske og rekreative kvaliteter i og omkring åen. Det er dette forslag, som nu skal miljøvurderes.

**Har du bemærkninger til afgrænsning af miljøkonsekvensrapporten?**

Inden anlæg og drift af projektet *Harrestrup Å i Vigerslevparken* skal der gennemføres en miljøkonsekvensvurdering (VVM) af projektet iht. miljøvurderingsloven. Det betyder, at bygherre skal udarbejde en miljøkonsekvensrapport for projektet. Miljøkonsekvensrapporten skal beskrive og vurdere projektets sandsynlige, væsentlige indvirkning på miljøet i bred forstand, dvs. på befolkningen og menneskers sundhed, den biologiske mangfoldighed, jordarealer, jordbund, vand, luft og klima, materielle goder, kulturarv og landskab.

Men inden miljøkonsekvensvurderingen udarbejdes skal det indkredses nærmere, hvilke specifikke forhold, der skal undersøges i miljøkonsekvensrapporten. Bygherre og myndigheder har lavet et forslag, som fremgår af den vedlagte høringsfolder og det vedlagte afgrænsningsnotat.

Da projektet ligger i både Københavns Kommune og Hvidovre Kommune, er begge kommuner VVM-myndighed på projektet.

Har du bemærkninger til, hvilke miljøforhold der yderligere bør indgå i København og Hvidovre kommuners fælles miljøkonsekvensrapport, så afgiv dine bemærkninger skriftligt her på *www.blivhoert.kk* eller på Hvidovre Kommunes høringsportal *www.hvidovre.dk/Politik/Hoeringer-og-afgoerelser* frem til og med den 15.2.2021. Alle input fra de to kommuner vurderes samlet, så der er kun behov for at afgive et høringssvar til en af de to myndigheder.

Når miljøkonsekvensvurderingen derefter er udarbejdet, kommer den i en offentlig høring.

**Orienteringsmøde**

Kom til borgermøde d. 2. februar 2021 kl. 19-20. På grund af Covid-19 afholdes mødet digitalt.

Hvidovre og Københavns Kommune afholder et digitalt borgermøde for alle interesserede. Her præsenteres høringsmaterialet og hvilke emner, der på nuværende tidspunkt undersøges i miljøkonsekvensrapporten. Efter mødet skal du selv ind på høringsportalen og skrive dit høringssvar inden d. 15. februar 2021.

Link til det digitale borgermøde vil blive gjort tilgængeligt på anlægsprojektets hjemmeside <https://www.kk.dk/artikel/harrestrup-aa-i-vigerslevparken>. Her kan du også holde dig orienteret omkring dagsorden for mødet, eller hvis der skulle ske ændringer pga. Covid-19-situationen.